## Pravilnik o čuvanju izbornog materijala za

### NN 7/1993 (20.1.1993.), Pravilnik o čuvanju izbornog materijala za

# IZBORNA KOMISIJA REPUBLIKE HRVATSKE

Na temelju članka 27. stavak 3. u svezi s člankom 7. Zakona o zaštiti
arhivske građe i arhivima ("Narodne novine" br. 25/78) Izborna
komisija Republike Hrvatske, na sjednici održanoj dana 19. siječnja 1993.
donijela je

## PRAVILNIK

### o čuvanju izbornog materijala za izbor predsjednika Republike Hrvatske, za izbor zastupnika u Sabor Republike Hrvatske i za izbor članova predstavničkih tijela jedinica lokalne samouprave

Članak 1.

Ovim Pravilnikom propisuju se način i rokovi čuvanja izbornog materijala
za izbor predsjednika Republike Hrvatske, za izbor zastupnika u Sabor Republike
Hrvatske i za izbor članova predstavničkih tijela jedinica lokalne samouprave.

Članak 2.

Pod izbornim materijalom u smislu ovog Pravilnika smatraju se:

- iskorišteni obrasci za provođenje izbora za predsjednika Republike
Hrvatske propisani Obvezatnim uputama Izborne komisije Republike Hrvatske
("Narodne novine" br. 36/92),

- iskorišteni obrasci za provođenje izbora za zastupnike u Zastupnički
dom Sabora Republike Hrvatske propisani Obvezatnim uputama Izborne komisije
Republike Hrvatske ("Narodne novine" br. 36/92),

- iskorišteni obrasci za provođenje izbora za zastupnike u Županijski
dom Sabora Republike Hrvatske, propisani Obvezatnim uputama Izborne komisije
Republike Hrvatske, ("Narodne novine" br. 2/93),

- iskorišteni obrasci za provođenje izbora za članove predstavničkih
tijela jedinica lokalne samouprave propisane Obvezatnim uputama Izborne
komisije Republike Hrvatske ("Narodne novine" br. 2/93),

- izvodi iz popisa birača s potvrdama iz članka 31. stavak 3. Zakona
o popisima birača ("Narodne novine" br. 19/92),

- glasački listići za izbor predsjednika Republike Hrvatske, glasački
listići za izbor zastupnika u Zastupnički dom Sabora Republike Hrvatske,
glasački listići za izbor zastupnika u Županijski dom Sabora Republike
Hrvatske i glasački listići za izbor članova predstavničkih tijela jedinica
lokalne samouprave,

- prigovori u postupku kandidiranja i izbora, žalbe i odluke o njima,

- informatičke baze podataka za provedbu izbora.

Članak 3.

Izborni materijal koji se odnosi na izbor predsjednika Republike Hrvstske
i izbor zastupnika u Zastupnički dom Sabora Republike Hrvatske koji je
predan Saboru Republike Hrvatske, u skladu sa odredbom članka 4. Pravilnika
o čuvanju izbornog materijala za izbor predsjednika Republike Hrvatske
i izbornog materijala za izbor zastupnika u Sabor Republike Hrvatske ("Narodne
novine" br. 50/92) i izborni materijal koji je pohranjen u Izbornoj
komisiji Republike Hrvatske čuvat će se u Saboru Republike Hrvatske, do
predaje Arhivu Hrvatske.

Članak 4.

Izborni materijal koji se odnosi na izbor predsjednika Republike Hrvatske
i na izbor zastupnika u Zastupnički dom Sabora Republike Hrvatske iz članka
2. alineja 5. (popisi birača) i članka 2. alineja 6. (glasački listići)
ovog Pravilnika čuvat će se pri skupštinama postojećih općina i pri postojećoj
Skupštini grada Zagrebe, prema sjedištu općinske izborne komisije odnosno
izborne komisije izborne jedinice.

Članak 5.

Izborni materijal iz članka 2. ovog Pravilnika koji se odnosi na izbor
zastupnika u Županijski dom Sabora Republike Hrvatske pohranjuje se i čuva
pri skupštinama postojećih općina i pri postojećoj Skupštini grada Zagreba
prema sjedištu odgovarajuće županijske izborne komisije za izbor zastupnika
u Županijski dom Sabora Republike Hrvatske.

Članak 6.

Izborni materijal iz članka 2. ovog Pravilnika koji se odnosi na izbor
članova predstavničkih tijela jedinica lokalne samouprave (općinsko vijeće,
gradsko vijeće, kotarska skupština, županijska skupština i Skupština grada
Zagreba) pohranjuje se i čuva pri skupštinama postojećih općina, odnosno
pri postojećoj Skupštini grada Zagreba, na čijem području izborne komisije
imaju sjedišta.

Članak 7.

Izborni materijal iz članka 2. ovog Pravilnika čuvat će se pri skupštinama
postojećih općina, odnosno pri postojećoj Skupštini grada Zagreba, kako
je propisano člancima 4, 5. i 6. ovog Pravilnika, do stupanja na snagu
propisa koji će donijeti Ministarstvo pravosuđa i uprave kojim općine,
gradovi i županije preuzimaju arhive završenih predmeta, dokumentacije
i nezavršenih predmeta organa uprave i službi dosadašnjih općina čiji su
sljednici (članak 87. stavak 6. Zakona o lokalnoj samoupravi i upravi -
"Narodne novine" br. 90/92).

Članak 8.

Izborni materijal iz članka 2. alineja 5. ovog Pravilnika (popisi birača)
čuvat će se trajno, a izborni materijal iz članka 2. alineja 6. ovog Pravilnika
(glasački listići) čuvat će se godinu dana nakon održanih izbora.

Članak 9.

Pohranjeni glasački listići se klasificiraju po izbornim jedinicama,
za svaku izbornu jedinicu odvojeno se pakiraju u odgovarajući čvrsti omot
i nakon toga zapečate.

Članak 10.

Postojeće općine odnosno jedinice lokalne samouprave dužne su sav izborni
materijal pohraniti i čuvati u izvornom obliku. O čuvanju izbornog materijala
koji se po odredbama ovog Pravilnika daje na čuvanje Saboru Republike Hrvatske
brine se Izborna komisija Republike Hrvatske, a o izbornom materijalu koji
je na čuvanju pri postojećim skupštinama općina i pri postojećoj Skupštini
grada Zagreba brine se tajnik odgovarajuće skupštine. Izborna komisija
Republike Hrvatske nadzire način na koji se pohranjuje i čuva izborni materijal
i poduzima odgovarajuće mjere u slučaju uočenih nepravilnosti.

Članak 11.

Troškove za pohranjivanje i čuvanje izbornog materijala za izbor predsjednika
Republike Hrvatske i za izbor zastupnika u Sabor Republike Hrvatske osigurava
Republika Hrvatska, a troškove za pohranjivanje i čuvanje izbornog materijala
za izbor članova predstavničkih tijela jedinica lokalne samouprave osigurava
odgovarajuća postojeća općina odnosno jedinica lokalne samouprave.

Članak 12.

Izborna komisija Republike Hrvatske će u roku od 6 mjeseci od dana stupanja
na snagu ovog Pravilnika donijeti akt o izlučivanju izbornog materijala
za izbor predsjednika Republike Hrvatske i za izbor zastupnika u Sabor
Republike Hrvatske i predaji Arhivu Hrvatske. U roku od 60 dana od dana
donošenja akta iz stavka 1. ovoga članka odgovarajuća predstavnička tijela
jedinica lokalne samouprave donijet će akt o izlučivanju izbornog materijala
za izbor članova predstavničkih tijela jedinica lokalne samouprave i njegovoj
predaji na čuvanje nadležnom arhivu.

Članak 13.

Povodom opravdanih zahtjeva građana, znanstvenih i drugih institucija
Izborna komisija Republike Hrvatske odobrit će uvid u izborni materijal
za izbor predsjednika Republike Hrvatske odnosno za izbor zastupnika u
Sabor Republike Hrvatske, a nadležna županijska izborna komisija odobrit
će uvid u izborni materijal za izbor članova predstavničkih tijela jedinica
lokalne samouprave odnosno njihovo korištenje u znanstvene i druge svrhe.

Članak 14.

Na dan stupanja na snagu ovog Pravilnika prestaje važiti Pravilnik o
čuvanju izbornog materijala za izbor predsjednika Republike Hrvatske i
izbornog materijala za izbor zastupnika u Sabor Republike Hrvatske ("Narodne
novine" br. 50/92).

Članak 15.

Ovaj Pravilnik stupa na snagu osmog dana od dana objave u "Narodnim
novinama".

Klasa: 013-01/92-01/08

Urbroj: 56605/93-86

Zagreb, 19. siječnja 1993.

Predsjednik

**Milan Vuković, v. r.**

Pravilnik, NN 7/1993-75